गोर्खाकप : बेलायतका हजारौं नेपाली एकै थलोमा
बेलायतमा नेपाली समुदायको सबैभन्दा ठूलो इभेन्ट मानिने गोर्खा कपले झण्डै १० हजार नेपालीलाई एकै थलोमा उतारेको छ । तमुधिं यूकेले आइतबार अल्डरसटस्थित क्वीन्स एभिन्यू खेल मैदानमा गरेको २० औं गोर्खा कप फुटबल प्रतियोगितामा बेलायतभरबाट आप्रवासी नेपालीको उत्साहजनक सहभागिता थियो ।
लन्डन — बेलायतमा नेपाली समुदायको सबैभन्दा ठूलो इभेन्ट मानिने गोर्खा कपले झण्डै १० हजार नेपालीलाई एकै थलोमा उतारेको छ । तमुधिं यूकेले आइतबार अल्डरसटस्थित क्वीन्स एभिन्यू खेल मैदानमा गरेको २० औं गोर्खा कप फुटबल प्रतियोगितामा बेलायतभरबाट आप्रवासी नेपालीको उत्साहजनक सहभागिता थियो ।फुटबल प्रतियोगिता मुख्य इभेन्ट भए पनि गोर्खा कप नेपालीहरुले महोत्सवकै रुपमा मनाउने गरेका छन् । बेलायती समुदायमा नेपाली युवामाझ फुटबलस्तर वृद्धि, लागू औषध, मदिरा र क्यान्सरबारे जनचेतना, च्यारिटीका लागि कोष संकलन, नेपालमा आपतकालीन अवस्थामा सहयोग गर्न राहत संकलन लगायत मुख्य उद्देश्य रहेको आयोजकको भनाइ छ ।यसपटक १६ देखि ३९ वर्ष उमेर समूहको मेन क्याटगोरीमा ३२, भेट्रानतर्फ ८ र लेडिज मेनमा दुई टिमबीच प्रतिस्पर्धा भएको थियो । प्रतियोगितामा लन्डन आसपासबाहेक वेल्स, कोलचेष्टर, अक्सफोर्ड, योर्क, क्याटरिकसहित बेलायतका विभिन्न सहर र नेदरल्याण्डबाट समेत टिम सहभागी थिए । मेन विधातर्फ एफसी केन्ट विजेता बन्यो । निकै प्रतिस्पर्धात्मक फाइनल खेलमा राङभाङलाई २–१ गोलअन्तरले पराजित गर्दै एफसी केन्टले उपाधि जितेको हो । जितसँगै एफसी केन्टले नगद २५ सय पाउन्ड, शिल्ड, ट्रफी र प्रमाणपत्रसहित पुरस्कार प्राप्त गरयो ।गोर्खाकपमा पहिलोपटक सहभागी राङभाङ फाइनलसम्मको रोमाञ्चक यात्रा तय गर्दै उपविजेता बन्न सफल भयो । राङभाङले नगद १५ सय पाउन्ड, ट्रफी र प्रमाणपत्रसहितको दोस्रो पुरस्कार पायो ।त्यस्तै प्रतियोगिताको भेट्रानतर्फ ब्रिगेड ब्वाइज क्लब (बीबीसी) विजेता बन्यो । बीबीसीले नगद १५ सय पाउन्ड, ट्रफी र प्रमाणपत्र प्राप्त गरयो । भेट्रान विधाको उपविजेता इलाम एफसीलाई नगद ८ सय पाउन्डसहितको पुरस्कार मिल्यो।गोर्खाकपमा यो वर्ष पहिलोपटक प्रतिस्पर्धा गराइएको महिला विधामा मनोक्रान्ति टिम विजेता बन्दै नगद ५ सय पाउन्ड पुरस्कार प्राप्त गरेको छ । महिलातर्फ उपविजेता ‘म खेल्छु’ समूहले तीन सय पाउन्ड नगदसहित दोस्रो पुरस्कार पायो । गोर्खाकपको यो संस्करणमा मेन विधामा मिलन राई, भेट्रानमा खुम गुरुङ र महिलामा काजा उत्कृष्ट खेलाडीका रुपमा पुरस्कृत भए । उत्कृष्ट म्यानेजरमा प्रेम गुरुङ छनोट भएका छन् ।गोर्खाकपमा यस वर्ष पहिलोपटक गराइएको ठेलो प्रतियोगितामा निरज गुरुङ विजेता र मानबहादुर गुरुङ उपविजेता भए । भेट्रानतर्फ भने श्याम गुरुङ विजेता र आशबहादुर गुरुङ उपविजेता बने ।गोर्खाकपमा प्यारासुट डिस्प्ले, तमु परम्परागत पोशाक र अन्य सामग्रीको स्टल, खाना र च्यारिटी स्टल, आर्ट एण्ड क्राफट स्टल, सयपत्री सांस्कृतिक समूहको सांस्कृतिक प्रस्तुति, गायिका एलिना गुरुङको गायन आदि मुख्य आकर्षण थिए।गोर्खाकपमा इंग्ल्याण्डकै क्लब टोटेनहम हटस्परमा आवद्ध फुटबलर अस्मिता आले पनि सहभागी भएकी थिइन्। औपचारिक कार्यक्रमका प्रमुख अतिथि रसमोर बरो मेयर काउन्सिलर जोन मार्सले आफ्नो क्षेत्रमा नेपाली समुदायको बाक्लो उपस्थितिप्रति प्रसन्न हुँदै नेपालीले रसमोरलाई क्रियाशील बनाइरहेको बताए । विशेष अतिथि लन्डनस्थित नेपाली दूतावासकी उपनियोग प्रमुख रोशन खनालले गोर्खाकपले नेपाली कला संस्कृति र परम्परा जगेर्ना एवं प्रवर्द्धनमात्र होइन, यसले बेलायती समुदायसँग अन्तरघुलनका लागि विशेष भूमिका खेलेको बताइन् ।कार्यक्रमको अध्यक्षता गरेका तमुधिं यूके अध्यक्ष हितकाजी गुरुङले गोर्खाकपले नेपाली समुदायलाई एकवद्ध गरेको बताए । उनले गोर्खाकपको मूल उद्देश्य नेपाली युवालाई कुलततिर लाग्नबाट जोगाउने, समुदायमा अन्तरघुलन र नेपाली व्यवसाय एवं कला संस्कृति संरक्षण गर्नु रहेको भन्दै खेलाडी, दर्शक, प्रायोजक, अतिथि र स्वयंसेवकहरुप्रति आभार व्यक्त गरे ।औपचारिक कार्यक्रममा महासचिव परशुराम गुरुङ र कार्यक्रमका संयोजक एवं स्पोर्टस सेक्रेटरी क्याप्टेन देव घलेले सम्बोधन गरेका थिए ।